מנהרת הזמן

מנהרת הזמן (באנגלית: The Time Tunnel) הייתה סדרת טלוויזיה בת 30 פרקים מסוגת המדע הבדיוני והוראת היסטוריה, אשר שודרה בארצות הברית במשך עונה אחת, ברשת ABC בין השנים 1966–1967 והפכה ללהיט בינלאומי. את הסדרה הפיק אירווין אלן (אנ'), שהפיק בין השאר את הסדרה אבודים בחלל (אנ'). אהבתו של אלן למדע בדיוני גרמה לכך שבשלושה מהפרקים סטתה הסדרה מהמתווה של אירועים היסטוריים והתמקדה במלחמה בחייזרים בעלי כוונות עוינות. את המוזיקה לסדרה הלחין ג'ון ויליאמס, לימים אחד ממלחיני פסקולי הקולנוע הגדולים בהיסטוריה, שהיה אז בתחילת דרכו. בישראל שודרה הסדרה בטלוויזיה הישראלית לראשונה באוגוסט 1973, ושודרה שוב ושוב בשנים שלאחר מכן. בהמשך השתלבה "מנהרת הזמן" ברצועת השידורים של "רואים 6/6" ששודרה בטלוויזיה החינוכית בחופשים הגדולים, בשנים 1987–1992. עלילת הסדרה עוסקת במיזם צבאי סודי ביותר, עתיר תקציב ונסיוני שמטרתו שיגור בני אדם בזמן. במהלך המחקר ובניית המיזם נודע לצוות המיזם במהלך ביקורו של סנטור כי יש בכוונתו לקצץ בתקציב המיזם ובכך מעמיד אותו בסכנת סגירה. המדען ד"ר טוני ניומן שנחרד לשמע תוכנית הקיצוץ החליט לשגר עצמו בזמן כדי להוכיח את יכולותיה של מכונת הזמן וזאת על אף שהמחקר טרם הסתיים. חברו המדען ד"ר דאגלס פיליפס (דאג) נשלח בעקבותיו כדי לסייע לו. עלילת הסדרה מורכבת מחוויותיהם במסעם בזמן. כמעט בכל פרק שלובים אירועים היסטוריים חשובים ודמויות ידועות מהעבר. שהותם של טוני ודאגלס בזמן מלווה בקשיים טכניים הנובעים מהיותה של מכונת הזמן נסיונית ומהקושי להחזירם להווה. פרק הבכורה ששודר בארצות הברית בספטמבר 1966 נקרא "פגישה עם האתמול" ("Rendezvous with Yesterday"), שבו טוני נוחת ממנהרת הזמן אל סיפון הטיטאניק ומנסה להציל אותה מהטביעה הצפויה. זו הייתה סדרת הטלוויזיה בין הראשונות בסוגה, שעסקה בתחום המסע בזמן, ובכך הייתה לפורצת דרך ויצירתית. למרות זאת, כששודרה לראשונה בסוף שנות ה-60 לא זכתה להצלחה והורדה מהמסכים לאחר 30 פרקים. רק בשנים מאוחרות יותר הפך "המסע בזמן" לנושא מדובר בתחום המדע הבדיוני, שהצליח גם במימד הקולנועי והטלוויזיוני. השחקנים הקבועים בסדרה: ג'יימס דארן (ד"ר טוני ניומן) רוברט קולברט (אנ') (ד"ר דאגלס פיליפס) ויט ביסל (אנ') (גנרל הייוורד קירק) ג'ון זארמבה (אנ') (ד"ר ריימונד סווין) לי מריווד'ר (ד"ר אן מקרגור) מספר שחקנים ששיחקו כשחקנים אורחים אלמונים בסדרה התפרסמו לאחר מכן בתפקידים אחרים. ביניהם: קרול או'קונור בתפקיד כפול של קולונל במלחמת האזרחים האמריקנית וצאצאו הקצין בן ההווה. או'קונור התפרסם שלוש שנים לאחר מכן בתפקיד ארצ'י באנקר בסדרה "הכל נשאר במשפחה". רוברט דובאל, שהפך לכוכב הוליוודי נודע, גילם באחד הפרקים טכנאי המטמין מטען נפץ בחדר הפיקוד של המנהרה ובורח דרכה לזמן אחר, כאשר ניומן ופיליפס רודפים אחריו בזמנים שונים. אלן בורסטין הופיעה בסדרה בתפקיד וולקנולוגית בפרק על ההתפרצות הגעשית בקרקטואה. סוזן המפשייר הופיעה בתפקיד נוסעת על הטיטניק בפרק הפתיחה של הסדרה. סוזן פלאנרי, ששיחקה בתפקיד אם שבנה הוא ידידו של טוני ניומן כילד בפרל הארבור, התפרסמה בתפקיד חייה כסטפני פורסטר בסדרה "היפים והאמיצים", תפקיד אותו גילמה בהתמדה על פני למעלה מ-5,000 פרקים, מתחילת הסדרה ב-1987 ועד 2012. ג'ים דייוויס הופיע בסדרה בתפקיד קולונל ג'יימס בואי, ממפקדי כוחות רפובליקת טקסס במהלך קרב אלמו. דייוויס התפרסם בתפקידו האחרון לפני מותו כג'וק יואינג, אב המשפחה בסדרת הטלוויזיה "דאלאס". ג'ון סקסון בתפקיד מרקו פולו. נחמיה פרסוף בתפקיד מדען רוסי שבנה מנהרת זמן. מאקו בתפקיד טייס יפני במלחמת העולם השנייה. ריצ'רד ג'אקל בתפקיד קצין בצבא הקיסרות הגרמנית במלחמת העולם הראשונה. בשנת 2002 נעשה ניסיון ליצור גרסה חדשה לסדרה, אך זו לא צלחה את שלב הפקת הפיילוט. למעשה גם הפיילוט עצמו לא שודר מעולם בטלוויזיה, והוא קיים רק ברשת האינטרנט וכפרק בונוס ב-DVD של הסדרה המקורית, שיצא ב-2006. מסע בזמן גולשים בזמן מדיה וקבצים בנושא מנהרת הזמן בוויקישיתוף "מנהרת הזמן", במסד הנתונים הקולנועיים IMDb (באנגלית) "מנהרת הזמן", באתר Rotten Tomatoes (באנגלית) "מנהרת הזמן", במסד הנתונים הקולנועיים KinoPoisk (ברוסית) אלי אשד‏, מנהרה דרך הזמן: סדרת "מנהרת הזמן ", באתר "המולטי יקום של אלי אשד", 2 באוקטובר 2006 אמיר בוגן, דאג וטוני אולי לא מצאו את דרכם הביתה - אבל "מנהרת הזמן" תשכון בליבנו תמיד, באתר ynet, 4 בספטמבר 2024 ד"ר אלי אשד, מנהרה בזמן - 58 שנים לסדרה "מנהרת הזמן" ב-9 בספטמבר, באתר "יקום תרבות", 7 בספטמבר 2024